ΚΑΝΟΝΙΣΜΟΣ (ΕΟΚ) αριθ. 2234/92 ΤΗΣ ΕΠΙΤΡΟΠΗΣ της 31ης Ιουλίου 1992 σχετικά με τις λεπτομέρειες εφαρμογής της ενίσχυσης στην κατανάλωση νωπών γαλακτοκομικών προϊόντων στη Μαδέρα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1600/92 του Συμβουλίου της 15ης Ιουνίου 1992 για ειδικά μέτρα που αφορούν ορισμένα γεωργικά προϊόντα υπέρ των Αζορών και της Μαδέρας (1), και ιδίως το άρθρο 15 παράγραφος 2,

τον κανονισμό (ΕΟΚ) αριθ. 1676/85 του Συμβουλίου της 11ης Ιουνίου 1985 σχετικά με την τιμή της λογιστικής μονάδας και την τιμή μετατροπής που εφαρμόζεται στα πλαίσια της κοινής γεωργικής πολιτικής (2), όπως τροποποιήθηκε τελευταία από τον κανονισμό (ΕΟΚ) αριθ. 2205/90 (3), και ιδίως το άρθρο 12,

Εκτιμώντας:

ότι το άρθρο 15 του κανονισμού (ΕΟΚ) αριθ. 1600/92 προβλέπει τη χορήγηση ενίσχυσης για την κατανάλωση από τον άνθρωπο νωπών αγελαδινών γαλακτοκομικών προϊόντων που παράγονται στη Μαδέρα, εντός του ορίου των καταναλωτικών αναγκών του αρχιπελάγους- ότι η ενίσχυση καταβάλλεται στα γαλακτοκομεία- ότι η χορήγηση της ενίσχυσης αυτής έχει ως προϋπόθεση την πραγματική επέκταση του παραχωρούμενου πλεονεκτήματος μέχρι τον καταναλωτή-

ότι πρέπει να προβλεφθούν ορισμένες λεπτομέρειες εφαρμογής του εν λόγω μέτρου, συμπεριλαμβανομένης και της ποσότητας των γαλακτοκομικών προϊόντων που επωφελούνται της ενίσχυσης-

ότι πρέπει να διατεθούν στις αρμόδιες διαχειριστικές αρχές τα μέσα εκείνα που είναι απαραίτητα για την αποφυγή της παρέκκλισης της εν λόγω ενίσχυσης από τους σκοπούς της, οι οποίοι είναι η κανονική διάθεση στην τοπική αγορά των νωπών αγελαδινών γαλακτοκομικών προϊόντων που παράγονται επί τόπου και η ουσιαστική επέκταση του παραχωρούμενου πλεονεκτήματος μέχρι τον τελικό καταναλωτή-

ότι οι εθνικές αρχές πρέπει να θεσπίσουν μέτρα ελέγχου με τα οποία θα εξακριβώνεται η ορθή λειτουργία του καθεστώτος ενίσχυσης- ότι πρέπει να προβλεφθούν περιοδικές ανακοινώσεις στην Επιτροπή-

ότι το καθεστώς που θεσπίζεται από τον κανονισμό (ΕΟΚ) αριθ. 1600/92 άρχισε να ισχύει από 1ης Ιουλίου 1992- ότι οι λεπτομέρειες εφαρμογής θα πρέπει να αρχίσουν να ισχύουν από την ίδια ημερομηνία-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η ενίσχυση για την κατανάλωση από τον άνθρωπο νωπών αγελαδινών γαλακτοκομικών προϊόντων, που παράγονται στη Μαδέρα, η οποία προβλέπεται στο άρθρο 15 του κανονισμού (ΕΟΚ) αριθ. 1600/92, καταβάλλεται εντός του ορίου των 7 000 τόνων πλήρους γάλακτος αγελάδας για μια περίοδο δώδεκα μηνών.

2. Το ύψος της ενίσχυσης είναι 7 Ecu ανά 100 χιλιόγραμμα πλήρους γάλακτος που χρησιμοποιείται στην παραγωγή των διαφόρων προϊόντων που εμφαίνονται στο παράρτημα. Η μετατροπή του σε εθνικό νόμισμα πραγματοποιείται με βάση τη γεωργική ισοτιμία που ισχύει την πρώτη ημέρα του μήνα υποβολής της αίτησης για χορήγηση ενίσχυσης.

3. Κατά την έννοια του παρόντος κανονισμού, νοείται ως πλήρες γάλα το προϊόν πουπροέρχεται από το άρμεγμα μιας ή περισσοτέρων αγελάδων και του οποίου δεν τροποποιήθηκε η σύσταση μετά το στάδιο του αρμέγματος.

Άρθρο 2

1. Η ενίσχυση κατόπιν γραπτής αίτησης του γαλακτοκομείου το οποίο δεσμεύεται:

α) να τηρεί λογιστικά βιβλία όπου θα εμφαίνονται κυρίως οι ποσότητες κάθε γαλακτοκομικού προϊόντος και οι ποσότητες γάλακτος που χρησιμοποιήθηκαν στα προϊόντα αυτά-

β) να υποβληθεί σε κάθε μέτρο ελέγχου που θα καθορίσει το ενδιαφερόμενο κράτος μέλος, ιδίως όσον αφορά την εξακρίβωση των λογιστικών βιβλίων και τον έλεγχο της ποιότητας των εν λόγω προϊόντων.

2. Η αίτηση καταβολής της ενίσχυσης πρέπει να υποβάλλεται χρησιμοποιώντας το έντυπο που ορίζεται από την αρμόδια αρχή του κράτους μέλους και να περιλαμβάνει τουλάχιστον τα ακόλουθα στοιχεία:

- τις ποσότητες γάλακτος που χρησιμοποιήθηκαν σε κάθε προϊόν, ανά κατηγορίες προϊόντων,

- το όνομα και τη διεύθυνση του γαλακτοκομείου,

- το ύψος της αντίστοιχης ενίσχυσης.

Άρθρο 3

1. Η Ισπανία λαμβάνει όλα τα κατάλληλα μέτρα, και ιδίως τα κατάλληλα μέτρα ελέγχου ώστε να εγγυάται ότι:

α) η ενίσχυση δεν χορηγείται παρά μόνο για γαλακτοκομικά προϊόντα που αναφέρονται στο άρθρο 1 και προκειμένου να καταναλωθούν αμέσως στη Μαδέρα για τη διατροφή του ανρθώπου-

β) το όφελος από την ενίσχυση επεκτείνεται μέχρι τον καταναλωτή με ουσιαστική επίπτωση επί της τελικής τιμής λιανικής πωλήσεως.

2. Η Πορτογαλία ανακοινώνει στην Επιτροπή, εντός τριων μηνών από την έναρξη ισχύος του παρόντος κανονισμού, τα μέτρα που αναφέρονται στην παράγραφο 1.

Άρθρο 4

1. Οι έλεγχοι που πραγματοποιούνται δυνάμει του άρθρου 2 παράγραφος 1 πρέπει να αποτελούν το αντικείμενο έκθεσης η οποία αναφέρει ακριβώς:

- την ημερομηνία ελέγχου,

- τον τόπο ελέγχου,

- τα επιτευχθέντα αποτελέσματα.

2. Οι αρμόδιες αρχές γνωστοποιούν στην Επιτροπή τις περιπτώσεις εκείνες στις οποίες διαπιστώθηκαν ανωμαλίες, εντός προθεσμίας τεσσάρων εβδομάδων.

Άρθρο 5

Σε περίπτωση μη επέκτασης στον τελικό καταναλωτή, κατά τρόπο ουσιαστικό, του οφέλους από την ενίσχυση που χορηγήθηκε, οι αρμόδιες αρχές της Πορτογαλίας:

- ανακτούν το σύνολο ή τμήμα της χορηγηθείσας ενίσχυσης,

- μπορούν να περιορίσουν ή να αναστείλουν προσωρινώς ή οριστικώς, ανάλογα με τη σοβαρότητα της παράβασης τήρησης των υποχρεώσεων, το δικαίωμα για ενίσχυση.

Άρθρο 6

Η Πορτογαλία διαβιβάζει στην Επιτροπή, το αργότερο την τελευταία ημέρα κάθε μηνός, τα ακόλουθα δεδομένα τα σχετικά με τον προηγούμενο μήνα:

- τις ποσότητες που αποτέλεσαν το αντικείμενο αιτήσεων για χορήγηση ενίσχυσης,

- τις ποσότητες για τις οποίες επιτράπηκε η χορήγηση ενίσχυσης.

Άρθρο 7

Ο παρών κανονισμός αρχίζει να ισχύει την επόμεηνη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από 1ης Ιουλίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Ιουλίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 173 της 27. 6. 1992, σ. 1. (2) ΕΕ αριθ. L 164 της 24. 6. 1985, σ. 1. (3) ΕΕ αριθ. L 201 της 31. 7. 1990, σ. 9.

ΠΑΡΑΡΤΗΜΑ

Πίνακας των προϊόντων που μπορούν να επωφεληθούν της κοινοτικής ενίσχυσης που αναφέρεται στο άρθρο 15 παράγραφος 1 του κανονισμού (ΕΟΚ) αριθ. 1600/92

1. Γάλα ωμό.

2. Πλήρες γάλα, παστεριωμένο

3. Ανθόγαλα

4. Γιαούρτι με πλήρες γάλα

5. Τα νωπά τυριά περιεκτικότητας σε λιπαρές ουσίες κατά βάρος ξηράς ύλης ίσης ή μεγαλύτερης από 40 %.